મહેશ, ધીરજ, શાલિની, હિતેશ, જીતુ, દીપક, વિશાલ, મનીષ, જીગર, હંસલ જેવા અગિયારેક સ્ટુડન્ટ્સ આ રેગિંગનો ભોગ બની ચૂક્યા હતા. પણ આ તોફાની ટુકડીને હજુ મજા નહોતી આવતી. મોન્ટુ બોલ્યો, ‘અરે યાર, આજે કંઈ મજા નથી આવતી! આ શું અંગૂઠા પકડાવવાના, પગ દબાવડાવવાના, આપણે અઢારસો પંચ્યાસીની સાલના કોલેજિયનો હોઈએ એવું લાગે છે. કંઈક થ્રિલિંગ હોવું જોઈએ. રેગિંગનો ભોગ બનનારને અને આખી કોલેજને આખી જિંદગી યાદ રહી જવું જોઈએ કે આને રેગિંગ કહેવાય. શું કહેવું છે તમારું ?’